Pätevyysviiri
Pätevyysviiri on veneilyyn liittyvä erityisviiri. Malliltaan se on aina lippuviiri.
Pätevyysviiri kertoo ulkopuoliselle että veneen päällikkö tai/ja miehistön jäsen on suorittanut tietyn tutkinnon.
Pätevyysviirejä on monta eri lajia. Vanhin ja perinteisin on Suomen Navigaatioliiton saaristo-, rannikko- ja avomerilaivurien viirit. Niissä voi olla - tosin vain yhdessä per seura - alareunassa valkoinen paarre, joka osoittaa veneen kuuluvan seuran kommodorille. Varakommodorin tunnusta ei tässä viirisarjassa ole.
Suomen Veneilyliitto aloitti 1980-luvulla kolmiportaisen veneilijäkoulutuksen; se keskittyi aluksi juniorikoulutukseen. Asteet olivat jungmanni, kansimies ja ruorimies. Ikärajaksi määrättiin kahdeksan vuotta, joskin ruorimiehellä kaksitoista.
Kaikille asteille tehtiin oma hihamerkki ja pätevyysviiri, joissa on liiton merkin lisäksi 1 - 3 valkoista aaltokuviota sen alla; havaittiinkin varsin pian, että oli erittäin kohottavaa monen lapsen itsetunnolle nähdä oma jungmannin tai kansimiehen viirinsä liehumassa veneen saalingissa vanhemmalle kuuluvan laivuri - tai Merikarhuviirin alla.
Kurssisarja oli menestys, ja näiden nuorten kasvaessa kehittyi hiljalleen yhä vahvempi kysyntä myös aikuisten koulutukselle.
1990-luvulla perustettiin Veneenpäällikkö-koulutus ja sitä täydentävä Nopean veneen ajo -kurssi.
Lopulta helmikuussa 2005 Helsingin venemessuilla julkistettiin pitkän työn tulos: Veneenkuljettaja- ja Veneenpäällikkö -kurssit. Järjestelmä on viranomaisten auditoima ja sillä on oma laatukäsikirja.
Kouluttajakoulutus saatiin pyörimään ja vuotta myöhemmin pätevöityivät ensimmäiset veneilykouluttajat jotka pystyivät pitämään näitä kursseja.
Molemmille asteille tehtiin oma merkkinsä ja viirinsä; veneenkuljettajan tunnus on sama kuin ruorimiehen eli kolme valkoista aaltokuviota ja veneenpäälliköllä niiden paikalla valkoiset laakerinlehvät.
Eräs pääkaupunkilainen navigaatioseura on käynnistänyt laivurikurssiensa osana myös veneenkuljettaja- ja veneenpäällikkökoulutuksen; päätarkoituksena on antaa oppilaille pätevyys kansainvälistä huviveneen kuljettajakirjaa varten. Päällikkökurssiin sisältyi myös CEVNI -koulutus.
Kurssit saatettiin läpi 5. toukokuuta 2008 mennessä ja saadun palautteen perusteella käytännöstä päätettiin tehdä - pikku parannuksin - pysyvä. Merkittävin parannus koskee ensiapukoulutusta, josta neuvottelut käynnistettiin välittömästi. Muutaman kokeilun jälkeen tälle koulutusosiolle löydettiin oikea muoto ja osio vahvistettiin auktorisoivassa opettajainfossa.
Joulukuussa 2011 Suomen Purjehdus ja Veneily ry ilmoitti uutiskirjeessään että Veneilyliiton pätevyysviirejä suunniteltaisiin uudelleen; työ veisi oman aikansa. Siihen asti jaettaisiin vanhoja viirejä niin kauan kuin niitä riittäisi.
Vuoden 2012 ensimmäisessä uutiskirjeessä julkaistiin tieto että liikenteen turvallisuusvirasto oli hyväksynyt uuden liittotunnuksen ja uusia viirejä voitaisiin tilata; ensimmäiset tilattiinkin VENE 12 -näyttelyn yhteydessä helmikuussa 2012. Uudistuneet viirit nähtiinkin käytössä heti purjehduskauden 2012 alussa.
Aiemmin jaettuja viirejä saa liiton ohjeiden mukaan käyttää edelleen, aikanaan ne loppuun kuluneina korvataan uuden mallisilla.
Vuonna 2017 tuli lisäksi Katsastusmiehen viiri jossa on liiton erikoismerkki ja tunnuksena valkoinen ankkuri jonka tukissa on tuomarin vaakakupit.
Viirien toimituksessa on ollut teknisiä vaikeuksia joten laajemmin tätä viiriä nähtäneen kauden lopussa ja varmimmin kaudella 2018